Daai aaklige annale
Michael du Plessis uit Los Angeles
LitNet bied vir my as Suid-Afrikaner woonagtig in die buiteland 'n geleentheid om op hoogte te bly van ontwikkelinge in die Suid-Afrikaanse letterkunde en kultuur. Dis dus met groot nuuskierigheid dat ek lees van prof Watson se aantygings teen Antjie Krog en al die onderonsies wat volg.
Wat my veral opval, is professor Watson se titel, �The Annals of South African plagiarism� (my klem) en, in geval mens die tendensie hier mis, prof Watson se gevleuelde frase "the baleful annals of South African plagiarism" (waarin, dink mens, prof Watson boek hou van Suid-Afrikaners se vermeende geesteswetenskaplike gestelery).
Nouja, miskien is dit die melodrama van daardie "baleful annals"-deel in die konteks van Krog se werk oor Waarheid en Versoening en Suid-Afrikaanse geskiedenis wat mens laat wonder. Vir my sal dit inderdaad groot geestesvrede verskaf as prof Watson sou kon bewys dat die mees "baleful", die lelikste, die naarste ding in Suid-Afrika se annale nou juis plagiaat is.
Wie weet? Dalk het Ted Hughes sommer die hele storie oor mite self uitgedink en opgemaak en kan geen toekomstige bespreking van mite en wederstrydigheid sonder Ted Hughes durf voortgaan nie? Dalk het prof Watson alleenreg op die argiewe? Dalk het die destydse apartheidsregering sy beste idees van elders oneerlik ontleen? En in daardie geval is nie geweld teen mense en hul regte nie, maar gevalle van plagiaat, die ware skedelskim in ons land.
Ek stel voor dat in stede van nog 'n lang irrelevante gesprek oor die modernistiese of postmodernistiese neigings (of nie) van aanhaling, herhaling, sitering, mimiek, repliek, eggo, nabootsing, tenakoming, parodie, kopiereg, en al die pappegaai-bonte soorte kierang (ja, ek haal sommer Ingrid Jonker by), prof Watson sy snuffeltalente daarop toespits om �werklik 'n nuwe geskiedenis van Suid-Afrika� uit daai annale te haal. Wie weet: dis dalk die beste fiksie nog. En oorspronklik.
LitNet: 12 April 2006